በአንፃሩ ያለፉት አራት ጨዋታዎቹን ያልተሸነፈው ሊቨርፑል የሻምፒዮንስ ሊግ ተሳትፎ ዕድሉን እያለመለመ ነው። 60 ነጥብ ካለው ከመሪው ላይስተር ሲቲ በ16 ነጥብ ልዩነት 7ኛ ደረጃ ላይ ይገኛል። እንደ ማንቸስተር ሲቲ አንድ ተስተካካይ ጨዋታ ይቀረዋል። ኤቨርተን እና ኒውካስል ዩናይትድም ተስተካካይ ጨዋታ ይቀራቸዋል። ባለፈው ሳምንት በስዋንሲ ሲቲ የተሸነፈው አርሰናል ቅዳሜ ዕለት ከቶትንሀም ሆትስፐር ጋር አቻ ሁለት እኩል ወጥቷል። በዚህም አስቶን ቪላን 4 ለ0 ያደባየው ማንቸስተር ሲቲ ነጥቡን 50 አድርሶ ሦስተኛ ደረጃ ላይ የሚገኘው አርሰናልን ተጠግቶታል። አርሰናል ማንቸስተር ሲቲን በ2 ነጥብ ብቻ ነው የሚበልጠው፤ ሁለተኛ ደረጃ ላይ በሚገኘው በቶትንሀም ግን በ3 ነጥብ ይበለጣል። መሪው ላይስተር ሲቲ ዋትፎርድን አንድ ለባዶ አሸንፏል።